b"\n_START_ARTICLE_\nConstantin von Regel\n_START_SECTION_\nBiografija\n_START_PARAGRAPH_\nBaig\xc4\x97 Peterburgo \xc5\xa0v. Katerinos evangelik\xc5\xb3 gimnazij\xc4\x85. 1912 m. baig\xc4\x97 Peterburgo universitet\xc4\x85. \xc4\xaegijo pirmojo laipsnio diplom\xc4\x85._NEWLINE_1913\xe2\x80\x931915 m. dirbo Rusijos \xc5\xbeem\xc4\x97s \xc5\xabkio ir valstyb\xc4\x97s turt\xc5\xb3 ministerijos \xc5\xbdem\xc4\x97s \xc5\xabkio departamento Taikomosios botanikos skyriuje. 1915 m. tyrin\xc4\x97jo Naujosios \xc5\xbdem\xc4\x97s bei kit\xc5\xb3 Archangelsko gubernijos vietovi\xc5\xb3 augalij\xc4\x85. 1918 m. \xe2\x80\x93 Tartu universiteto Agronomijos fakulteto lektorius. 1922\xe2\x80\x931940 m. Lietuvos universiteto ir Vytauto Did\xc5\xbeiojo universiteto ordinarinis profesorius, Botanikos katedros ir Augal\xc5\xb3 sistematikos kabineto vadovas, VDU botanikos sodo \xc4\xafk\xc5\xabr\xc4\x97jas ir pirmasis direktorius. 1940 m. i\xc5\xa1vyko i\xc5\xa1 Lietuvos. Trumpai dirbo \xc5\xbdenevos universitete privatdocentu. 1944 m. gyveno Austrijoje. 1952 m. dirbo Bagdado universitete Irake. 1956 m. \xe2\x80\x93 Stambulo universiteto kviestinis profesorius. 1958\xe2\x80\x931959 m. \xe2\x80\x93 Kabulo universiteto profesorius. 1962\xe2\x80\x931967 m. \xe2\x80\x93 Ege universiteto Izmyre ordinarinis profesorius ir Augal\xc5\xb3 sistematikos katedros ved\xc4\x97jas. 1967\xe2\x80\x931970 m. gyveno Grace ir priva\xc4\x8diai t\xc4\x99s\xc4\x97 mokslinius tyrimus.\n_START_SECTION_\nMokslin\xc4\x97 ir pedagogin\xc4\x97 veikla\n_START_PARAGRAPH_\n1921 m. Viurcburgo universitete apgyn\xc4\x97 disertacij\xc4\x85 \xe2\x80\x9eKolos pusiasalio augmenin\xc4\x97 danga. Varsugos up\xc4\x97s auk\xc5\xa1tupio rajonas\xe2\x80\x9c, suteiktas filosofijos daktaro laipsnis. Tais pa\xc4\x8diais 1921 m. Tartu universitete apgyn\xc4\x97 habilitacin\xc4\xaf darb\xc4\x85 \xe2\x80\x9eDuomenys apie sumed\xc4\x97jusius augalus poliarin\xc4\x97je mi\xc5\xa1k\xc5\xb3 zonoje\xe2\x80\x9c. \xc4\xaegijo venia legendi \xc4\xafgaliojimus. Dalyvavo mokslin\xc4\x97se ekspedicijose Naujojoje \xc5\xbdem\xc4\x97je, Balkan\xc5\xb3 pusiasalyje, Ma\xc5\xbeojoje Azijoje, Vidur\xc5\xbeemio j\xc5\xabros regione._NEWLINE_I\xc5\xa1spausdino apie 150 mokslini\xc5\xb3 straipsni\xc5\xb3 i\xc5\xa1 floristikos, fitogeografijos, fitosociologijos, taksonomijos sri\xc4\x8di\xc5\xb3.  Publikavo straipsnius i\xc5\xa1 Lietuvos botanikos istorijos ir apie Lietuvos mi\xc5\xa1kus \xc5\xbeurnaluose \xe2\x80\x9eKosmos\xe2\x80\x9c, \xe2\x80\x9eGamta\xe2\x80\x9c, \xe2\x80\x9eFarmacijos \xc5\xbeinios\xe2\x80\x9c, \xe2\x80\x9eNaujoji romuva\xe2\x80\x9c ir kituose periodiniuose leidiniuose, Lietuvos enciklopedijoje bei \xc5\xa0veicarijos \xc5\xbeurnaluose,  redagavo \xe2\x80\x9eVDU botanikos sodo ra\xc5\xa1tus\xe2\x80\x9c. I\xc5\xa1leido vadov\xc4\x97lius: \xe2\x80\x9eAugal\xc5\xb3 sistematika I\xe2\x80\x9c, \xe2\x80\x9eAugal\xc5\xb3 sistematika II\xe2\x80\x9c; sudar\xc4\x97 t\xc4\x99stin\xc4\x99 publikacij\xc4\x85 \xe2\x80\x9eLietuvos floros \xc5\xa1altiniai\xe2\x80\x9c. Vienu svarbiausi\xc5\xb3 jo mokslini\xc5\xb3 darb\xc5\xb3 buvo veikalas \xe2\x80\x9eLietuvos augal\xc5\xb3 geografija\xe2\x80\x9c, kuris parengtas u\xc5\xbesienyje liko nepublikuotas._NEWLINE_Suformulavo pagrindinius Lietuvos botanik\xc5\xb3 u\xc5\xbedavinius: sistemingai tirti Lietuvos flor\xc4\x85 ir augalij\xc4\x85, pl\xc4\x97toti augal\xc5\xb3 sistematik\xc4\x85, fitocenologij\xc4\x85, fitogeografij\xc4\x85, taikomosios botanikos \xc5\xa1akas, eksperimentinius botanikos tyrimus pritaikyti praktikoje. Organizavo botanikos studijas ir mokslinius tyrimus Lietuvoje. Konsultavo ir vadovavo \xc5\xbeymiausi\xc5\xb3 Lietuvos botanik\xc5\xb3 A. Kisino, P. Snarskio, K. Grybausko, M. Natkevi\xc4\x8dait\xc4\x97s, K. Brundzos disertaciniams darbams._NEWLINE_Tartu universitete d\xc4\x97st\xc4\x97 \xc5\xbeem\xc4\x97s \xc5\xabkio botanik\xc4\x85, augal\xc5\xb3 geografij\xc4\x85 ir paleobotanik\xc4\x85. Lietuvos universitete ir Vytauto Did\xc5\xbeiojo universitete d\xc4\x97st\xc4\x97 augal\xc5\xb3 sistematik\xc4\x85, augal\xc5\xb3 geografij\xc4\x85, augal\xc5\xb3 sociologij\xc4\x85, \xc5\xbeiedini\xc5\xb3 augal\xc5\xb3 sistematik\xc4\x85, fitopatologij\xc4\x85, fitopaleontologij\xc4\x85, botanikos istorij\xc4\x85, augal\xc5\xb3 ekologij\xc4\x85, ved\xc4\x97 botanikos seminarus._NEWLINE_Buvo toki\xc5\xb3 draugij\xc5\xb3 kaip \xe2\x80\x9eSocietas pro Fauna et Flora Fennica\xe2\x80\x9c, Suomijos mi\xc5\xa1k\xc5\xb3, \xc5\xa0vedijos augal\xc5\xb3 geograf\xc5\xb3, \xc5\xa0veicarijos gamtos moksl\xc5\xb3, Pranc\xc5\xabzijos botanik\xc5\xb3, Vokietijos botanik\xc5\xb3, \xc5\xa0veicarijos botanik\xc5\xb3, Britanijos ekolog\xc5\xb3, \xe2\x80\x9eVanamo\xe2\x80\x9c zoolog\xc5\xb3-botanik\xc5\xb3 narys. Lietuvos tabako augintoj\xc5\xb3 draugijos steig\xc4\x97jas, Botanikos \xc5\xbeodyno komisijos narys. 1950 m. Stokholme dalyvavo steigiant Tarptautin\xc4\x99 komisij\xc4\x85 augalin\xc4\x97ms \xc5\xbealiavoms tirti, kur\xc4\xaf laik\xc4\x85 buvo jos pirmininku.\n_START_SECTION_\n\xc4\xaevertinimas\n_START_PARAGRAPH_\n1930 m. apdovanotas Did\xc5\xbeiojo Lietuvos kunigaik\xc5\xa1\xc4\x8dio Gedimino ordino 3-ojo laipsnio medalis|Did\xc5\xbeiojo Lietuvos kunigaik\xc5\xa1\xc4\x8dio Gedimino ordino 3-ojo laipsnio medaliu._NEWLINE_Pirmojo VDU botanikos sodo direktoriaus vardu ('Constantin von Regel') pavadinta viena i\xc5\xa1 naujai i\xc5\xa1vest\xc5\xb3 jurgin\xc5\xb3 veisli\xc5\xb3."